Uønsket krabbe inntar Barentshavet

Sakte, men sikkert kommer snøkrabben fra øst. Allerede er mengden snøkrabbe ti ganger større enn kongekrabben.

Fiskebåten «Arctic Wolf» fra Vardø fikk 40 tonn snøkrabbe i løpet av få dagers fangst langs den norskrussiske grensen i Barentshavet. Havforskningsinstituttet

28. apr. 2013 09:33 Sist oppdatert 28. april 2013

Den nye arten er uønsket i norske farvann. Men ingenting kan gjøres for å stanse utbredelsen vestover.

Krabben foretrekker kaldt vann, gjerne rundt én grad varmt. Både russiske og norske forskere mener den om få år vil prege hele havområdet i nord, også nord for Svalbard.

— Målt i vekt er det nå ti ganger mer snøkrabbe i Barentshavet enn det er kongekrabber. Ingenting tyder på at økningen vil avta, sier seniorforsker og krabbeekspert Jan H. Sundet ved Havforskningsinstituttet.

Sundet har forsket på kongekrabbe siden 1992, og har fulgt utviklingen tett. Nå mener han mye fokus må rettes mot den nye arten snøkrabbe.

— I 1996 ble snøkrabben for første gang observert øst i Barentshavet av russiske forskere. I 2006 ble de første krabbene tatt i norske havområder, sier Sundet.

Enorme mengder

En grafisk fremstilling fra det russiske havforskningsinstituttet Pinro viser at snøkrabben står som en vegg langs grensen mot Norge. Forsker Sergey Bakanev har beregnet at mengden er enorm. Biomassen snøkrabbe er ca. en tredjedel av torske-biomassen, og det i et år der torskemengden er rekordstor.

Ettertraktet

I både Canada og Alaska er snøkrabben en ettertraktet ressurs, og den fanges sammen med kongekrabbe. I Canada ble det i fjor fanget mer enn 100000 tonn. Krabben nærmer seg også Grønland fra vest, og her ble det i fjor tatt 2-3000 tonn snøkrabbe.

— I Canada er fangst av snøkrabbe den nest viktigste for fiskerne etter reke, sier Jan H. Sundet.

Forskning på kongekrabbe viser at havbunnen endres etter krabbens besøk. Havbunnen blir ikke lagt fullstendig død, det er fortsatt liv igjen, men mest små dyr somkrabben ikke spiser i særlig grad.

— Når snøkrabben nå kommer, vil vi få to dominerende bunnlevende arter. Dette vil øke presset på bunnfaunaen, sier seniorforskeren.

40 tonn

Fiskebåten «Arctic Wolf» fra Vardø var i mars på krabbefangst langs den norsk-russiske grensen i Barentshavet. En knapp uke med teinefiske ga 20 tonn fin hankrabbe som ble betalt med 20 kroner kiloet. En ny tur nå i april ga en fangst på hele 40 tonn.

Bedriften Arctic Catch i Vardø omsetter fra før kongekrabbe, men skal fra nå også ta i mot snøkrabbe. Selskapet er denne uken på den store matmessen i Brussel, der de markedsfører den nye krabbearten for det europeiske markedet.

Fakta Snøkrabben Snøkrabben er av utseende noe lik kongekrabbe, men den er mindre. En voksen hankrabbe veier 1-1,5 kilo, mens en voksen kongekrabbe er rundt fire kilo.Kongekrabbe og snøkrabbe har samme diett, som stort sett består av bunndyr, og fisk, om de klarer å fange dem.Snøkrabbens klør er svakere enn hos den større kollegaen, og de makter ikke på knuse skjell eller kråkeboller.Kongekrabbe er blitt en økonomisk suksess for de fiskere som har fangstkvote i Øst-Finnmark. Vest for Nordkapp er det fritt frem å fange kongekrabbe. Vis mer